Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Burundi



Virallinen lehti nro C 062 , 27/02/1997 s. 0036 - 0037



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () Burundi AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, A. on huolestunut demokraattisesti kesäkuussa 1993 valittuja siviiliviranomaisia vastaan 25. päivänä heinäkuuta 1996 tehdyn vallankaappauksen aiheuttamasta tilanteesta, B. katsoo, että Burundissa kolmen vuoden ajan vallinnut sosiopoliittinen tilanne on vakavasti heikentänyt luottamusta Burundin eri kansanosien välillä ja että uusien viranomaisten on viipymättä ja ehdoitta ryhdyttävä neuvotteluihin kaikkien kiistan osapuolien ja armeijan kanssa, C. on vakuuttunut siitä, että Burundin olisi pyrittävä erityisesti rakentamaan rauhanomaista tulevaisuutta sekä harkittava demokraattista kehitystä ja käynnistettävä se jälleen kaikkien kansalaisten hyväksi etniseen tai sosiopoliittiseen taustaan katsomatta, D. katsoo, että maan eri alueilla järjestettävien kokousten ja OAU:n suojeluksessa järjestettävien naapurimaiden huippukokousten on muodostettava puitteet kyseisille neuvotteluille, E. ottaa huomioon suurten järvien alueella sijaitsevien maiden Burundiin kohdistamat toimenpiteet, joilla majuri Buyoya pyritään pakottamaan neuvotteluihin kiistan eri osapuolten kanssa, jotta maahan voitaisiin palauttaa poliittiset puolueet ja kansalliskokous ja jotta vuoropuhelu voitaisiin aloittaa niiden kanssa, jotka ovat turvautuneet aseisiin poliittisten päämäärien saavuttamiseksi, 1. Tuomitsee jyrkästi 25. päivänä heinäkuuta 1996 tehdyn vallankaappauksen majuri Buyoyan keinona päästä valtaan ja vaatii lakien ja perustuslaillisen järjestyksen palauttamista Burundiin; 2. Tuomitsee aseistettujen joukkojen toimeenpanemat verilöylyt viattomien väestönosien keskuudessa erityisesti Tezassa ja Bugendanassa, alueella toteutettujen sotilaallisten operaatioiden julmuuden sekä aseistettujen joukkojen tekemän Burundin arkkipiispa Rukunan murhan ja vaatii veriteoista vastuussa olevien tuomitsemista; 3. Tuomitsee kaikki sotaa käyvät osapuolet sekä maan sisällä että sen ulkopuolella ja kehottaa poliittisia puolueita ja kaikkia valtion instituutioita ja elimiä torjumaan keskuudestaan kaikki pyrkimykset käyttää väkivaltaa keinona ratkaista maan ongelmat; 4. Antaa täyden tukensa OAU:n rauhanpyrkimyksille ja toimenpiteille, jotka se esitti Arushan toisessa huippukokouksessa rakentavan poliittisen vuoropuhelun käynnistämiseksi Burundin eri poliittisten voimien välille, sekä myös entisen Tansanian presidentin Julius Nyereren johtamien sovittelijoiden ponnisteluille; 5. Pyytää neuvostoa ja jäsenvaltioita toimisimaan yhteistyössä Burundin viranomaisten kanssa YK:n päätöslauselman 1012/95 asettamissa puitteissa sen varmistamiseksi, että presidentti Ndadayen murhasta ja sitä seuranneista väkivaltaisuuksista vastuussa olevat henkilöt saatetaan oikeuden eteen, ja kansallisen sovun edistämiseksi Burundissa; 6. Kehottaa neuvostoa varmistamaan, että muut 24. päivänä maaliskuuta 1995 annetussa yhteisessä kannassa olevat toimenpiteet, erityisesti päätös lähettää paikan päälle UNHCR:n alaisuudessa toimivia ihmisoikeusasiantuntijoita, avunanto lain ja järjestyksen palauttamisessa ja tuomareiden kouluttamisessa toteutetaan; 7. Pyytää komissiota tutkimaan alueella sijaitsevien valtioiden kanssa mahdollisuutta luoda väyliä humanitaarisen avun viemiseksi Burundin kärsivälle väestölle; 8. Vetoaa naapurimaiden hallituksiin, jotta nämä lopettaisivat kaiken tukensa oli sitten kyse taloudellisesta, logistisesta, sotilaallisesta tai poliittisesta tuesta Burundin ääriryhmille; 9. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle sekä YK:n ja OAU:n pääsihteereille.